**informacinis pranešimas dėl duomenų apsaugos vykdant koncentracijų priežiūrą**

|  |  |
| --- | --- |
| **Duomenų valdytojas ir jo kontaktiniai duomenys** | Lietuvos Respublikos konkurencijos taryba; kodas 188668192; Jogailos g. 14, LT-01116, Vilnius; taryba@kt.gov.lt; +370 5 212 7608. |
| **Duomenų apsaugos pareigūnas ir jo kontaktiniai duomenys** | Rusnė Juozapaitienė; rusne@duomenuapsauga.eu; +370 69 834 316.Asmens duomenų tvarkymo ir su tuo susijusių duomenų subjektų teisių įgyvendinimo klausimais taip pat galite kreiptis aukščiau nurodytais Konkurencijos tarybos kontaktais ir į pranešimus apie koncentracijas nagrinėti paskirtus Konkurencijos tarybos darbuotojus. |
| **Duomenų tvarkymo tikslas ir teisinis pagrindas** | Duomenys tvarkomi vadovaujantis [Bendrojo duomenų apsaugos reglamento](https://eur-lex.europa.eu/legal-content/LT/TXT/HTML/?uri=CELEX:32016R0679&from=LT) 6 straipsnio 1 dalies e punktu, duomenis būtina tvarkyti siekiant atlikti užduotį, vykdomą viešojo intereso labui arba vykdant pavestas viešosios valdžios funkcijas. Duomenys tvarkomi Lietuvos Respublikos konkurencijos įstatyme numatytos koncentracijų priežiūros tikslais, t. y. nagrinėjant pranešimus apie koncentraciją, taikant koncentracijų priežiūros procedūrą Konkurencijos tarybos iniciatyva, užtikrinant Konkurencijos tarybos nustatytų koncentracijos vykdymo sąlygų ir įpareigojimų tinkamą įgyvendinimą. Konkurencijos įstatymas suteikė Konkurencijos tarybai įgaliojimus gauti koncentracijų priežiūrai atlikti reikalingą informaciją, pavyzdžiui, reikalauti pateikti informaciją, gauti žodinius ir rašytinius paaiškinimus. Informaciją subjektai gali pateikti ir savanoriškai.Koncentracijose dalyvaujantys ūkio subjektai ir kiti koncentracijos priežiūros procedūros dalyviai paprastai yra ūkio subjektai, o ne fiziniai asmenys. Informacija, kurią iš šių subjektų ir kitų įvairių šaltinių gauna ir naudodamasi savo įgaliojimais toliau tvarko Konkurencijos taryba, apima ir asmens duomenis. Pavyzdžiui, asmens duomenys renkami ir tvarkomi, kai prašoma pateikti koncentracijoje dalyvaujančių ūkio subjektų vadovų, kolegialių valdymo ar priežiūros organų narių ar kitų darbuotojų parengtas analizes, ataskaitas, kitokio pobūdžio dokumentus, įskaitant elektroninį susirašinėjimą, kuriuose vertinama arba analizuojama koncentracija.Asmens duomenys tvarkomi konkrečiais, aiškiais ir teisėtais tikslais, t. y. tiek, kiek jų yra dokumentuose, gautuose siekiant įvertinti galimą koncentracijos poveikį konkurencingai rinkos struktūrai, taip pat – kaip įgyvendinamos koncentracijos vykdymo sąlygos ir įpareigojimai. |
| **Tvarkomi duomenys bei jų kategorijos** | Konkurencijos taryboje yra gaunami ir toliau tvarkomi fizinio asmens tapatybės duomenys (pavyzdžiui, vardas ir pavardė), kontaktinė informacija (pavyzdžiui, elektroninio pašto adresas, telefono numeris), profesinės pareigos, funkcijos ir užduotys, informacija apie privatų ir profesinį elgesį bei veiklos rezultatus, finansiniai duomenys ir kiti duomenys, kurie yra susiję su koncentracijų priežiūros procedūros dalyku arba yra gauti dėl jų sąsajumo su tuo dalyku, pavyzdžiui, kontroliuojančių ir kontrolę įgyjančių asmenų vardas ir pavardė, informacija apie jų tiesiogiai ir netiesiogiai kontroliuojamus ūkio subjektus, ūkio subjektus, kurių kontrolė įgyjama, kontrolę lemiančias teises, taip pat asmens duomenys, kurie paprastai nurodomi gyvenimo aprašyme teikiant prašymą skirti patikėtinį, jei vertinami ir (ar) priimami įsipareigojimai.Taip pat gali būti tvarkomas asmens balsas ir atvaizdas koncentracijų priežiūros tikslais naudojamuose garso ir (ar) vaizdo įrašuose. |
| **Duomenų saugumas** | Duomenys saugomi seifuose, metalinėse spintose, saugioje elektroninėje aplinkoje. Konkurencijos taryboje vykdoma darbuotojų ir lankytojų įeigos kontrolė, atliekama informacinių sistemų priežiūra, tinklo valdymas, užtikrinamas naudojimosi internetu saugumas.Prieiga prie duomenų suteikiama tik tiems Konkurencijos tarybos darbuotojams, kuriems tai būtina jų užduočių atlikimui. Konkurencijos tarybos darbuotojams taikoma konfidencialumo pareiga. |
| **Duomenų gavėjai ir duomenų atskleidimas** | Koncentracijoje dalyvaujantys asmenys ir jų atstovai, kurie susipažįsta su koncentracijos nagrinėjimo medžiaga ir koncentracijos nagrinėjimo išvadomis, turi teisę susipažinti ir su joje esančiais asmens duomenimis, tačiau tik teisės į gynybą įgyvendinimo konkrečioje koncentracijų priežiūros procedūroje tikslais. Vadovaujantis Konkurencijos įstatymo 11 straipsnio 1 dalimi, Konkurencijos tarybos interneto svetainėje koncentracijų priežiūros ar visuomenės informavimo tikslais 2 metus skelbiami kontroliuojančių ir kontrolę įgyjančių asmenų vardas ir pavardė, informacija apie jų tiesiogiai ir netiesiogiai kontroliuojamus ūkio subjektus, ūkio subjektus, kurių kontrolė įgyjama, kontrolę lemiančias teises, įskaitant turimų ir (ar) įgyjamų akcijų skaičių, kontrolės įgijimo būdą, vykdomas ūkines veiklas.Duomenys taip pat gali būti atskleidžiami valstybės institucijoms, vykdančioms Konkurencijos tarybos veiksmų ir sprendimų pagrįstumo bei teisėtumo kontrolę, pirmiausia – teismams. Duomenys tretiesiems asmenims paprastai neatskleidžiami, išskyrus įstatymų nustatytus atvejus, jei tai būtina ir proporcinga, pavyzdžiui, žurnalistams užtikrinant visuomenės teisę susipažinti su Konkurencijos tarybos sprendimais ar kitais galutiniais dokumentais.Duomenys gali būti perduodami [Reglamento 139/2004](https://eur-lex.europa.eu/legal-content/LT/ALL/?uri=CELEX%3A32004R0139) nustatytais atvejais Europos Komisijai koncentracijų priežiūros vykdymo tikslais, pavyzdžiui, perduodant informaciją apie koncentraciją, kuri daro poveikį Europos Sąjungos valstybių narių tarpusavio prekybai ir kelia rimtą grėsmę konkurencijai Europos Sąjungos teritorijoje.[[1]](#footnote-2)Išimtiniais atvejais, konsultavimo ir vertinimo tikslais siekiant užtikrinti koncentracijų priežiūros veiksmingumą, asmens duomenys gali būti atskleisti Konkurencijos tarybos pasitelktiems specialistams ir ekspertams, taip pat ir patikėtiniams, vykdantiems Konkurencijos tarybos nustatytų koncentracijos vykdymo sąlygų ir įpareigojimų tinkamo įgyvendinimo priežiūrą. Šiems subjektams taikomi analogiški duomenų apsaugos standartai ir konfidencialumo pareiga.  |
| **Duomenų subjektų teisių įgyvendinimas** | Duomenų subjektai turi teisę susipažinti su savo duomenimis, teisę reikalauti ištaisyti duomenis, teisę apriboti duomenų tvarkymą, kaip tai numatyta [Bendrojo duomenų apsaugos reglamento](https://eur-lex.europa.eu/legal-content/LT/TXT/HTML/?uri=CELEX:32016R0679&from=LT) 15, 16 ir 18 straipsniuose. Duomenų subjektų teisių įgyvendinimas derinamas su Konkurencijos tarybos vykdomos koncentracijų priežiūros tikslais ir jos efektyvumu. Pavyzdžiui, pagal [Bendrojo duomenų apsaugos reglamento](https://eur-lex.europa.eu/legal-content/LT/TXT/HTML/?uri=CELEX:32016R0679&from=LT) 17 straipsnio 3 dalies b punktą teisė reikalauti ištrinti duomenis iš esmės nėra įgyvendinama tol, kol duomenis Konkurencijos tarybai tvarkyti būtina vykdant pavestas funkcijas – koncentracijų priežiūrą.Konkurencijos taryba taip pat turi teisę visiškai ar iš dalies apriboti duomenų subjektų teisę būti informuotiems apie savo duomenų tvarkymą, susipažinti su duomenimis, reikalauti ištaisyti ar ištrinti duomenis arba apriboti duomenų tvarkymą. Pavyzdžiui, teisė susipažinti su duomenimis gali būti ribojama, kad nebūtų atskleistos analizės priemonės bei metodai, dėl ko koncentracijų priežiūros procedūros įvykdymas ypač pasunkėtų. Duomenų subjektų teisės ribojamos tik tiek laiko ir tokia apimtimi, kiek tai yra būtina ir proporcinga, jeigu jas įgyvendinus būtų padarytas neigiamas poveikis koncentracijų priežiūros procedūros eigai, strategijai ar tikslams ir (arba) būtų pažeistos kitų asmenų teisės ir laisvės. Ribojimų įgyvendinimą nustato atskira [tvarka](https://www.e-tar.lt/portal/lt/legalAct/c38b3400b83911ed8df094f359a60216).Siekdami įgyvendinti savo teises, duomenų subjektai turi pateikti prašymą raštu Konkurencijos tarybai[[2]](#footnote-3) (jos kontaktiniu adresu). |
| **Duomenų saugojimo terminai** | Dokumentai ir kita informacija, kurioje yra asmens duomenų, saugoma tiek laiko, kiek tai būtina konkrečiai koncentracijų priežiūros procedūrai tinkamai atlikti ir visą tolesnės teisminės peržiūros proceso laiką tais atvejais, kai yra skundžiami Konkurencijos tarybos veiksmai ir sprendimai, susiję su atitinkama procedūra. Po to, – archyvavimo reikalavimų užtikrinimo tikslais Konkurencijos tarybos kasmetiniame dokumentacijos plane ir kituose teisės aktuose nustatyta tvarka ir terminais, priklausomai nuo konkretaus atvejo. |
| **Skundai** | Duomenų subjektas ar jo įgaliotas atstovas turi teisę skųsti Konkurencijos tarybos veiksmus ar neveikimą įgyvendinant duomenų subjekto teises [Valstybinei duomenų apsaugos inspekcijai](https://vdai.lrv.lt/lt/asmenu-aptarnavimas), taip pat [Vilniaus apygardos administraciniam teismui](https://vaat.teismas.lt/asmenu-aptarnavimas/547). |

1. Europos Komisijai taikomas [Europos Parlamento ir Tarybos reglamentas (ES) 2018/1725](https://eur-lex.europa.eu/legal-content/LT/TXT/?uri=CELEX%3A32018R1725), kuriame nustatytas duomenų apsaugos standartas atitinka įtvirtintą Bendrajame duomenų apsaugos reglamente. [↑](#footnote-ref-2)
2. Prašymas turi būti pasirašytas, nurodytas vardas, pavardė, kontaktinė informacija ryšiui palaikyti (jeigu teikiamas per atstovą – atstovo vardas, pavardė, kontaktinė informacija ryšiui palaikyti, atstovavimą patvirtinantis dokumentas). Teikiant prašymą asmeniškai pateikiamas asmens tapatybę patvirtinantis dokumentas Konkurencijos tarybos darbuotojui, paštu – teisės aktų nustatyta tvarka patvirtina asmens tapatybę patvirtinančio dokumento kopija, o elektroniniu paštu – pasirašytas elektroniniu parašu (jeigu teikiami per atstovą – taip pat ir atstovavimą patvirtinantis dokumentas). Informaciją apie tai, kaip įgyvendinti duomenų subjektų teises, galite rasti [Konkurencijos tarybos interneto svetainėje](https://kt.gov.lt/lt/teisine-informacija/asmens-duomenu-apsauga/duomenu-apsaugos-politika). [↑](#footnote-ref-3)